

Јавни приход Града 554-001-00004656-81 Патријарха Павла бр. 1. +38755205472

555-001-00002959-16 ЈИБ: 4400315290000

Врста прихода 722591 Еmail: [skudsemberija@gmail.com](mailto:skudsemberija@gmail.com)

Буџетска организац. 0005503

Општина 005

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Број:232/18.

Датум: 16.04.2018. године

**ИЗВЈЕШТАЈ О РАДУ**

**ЈАВНЕ УСТАНОВЕ СРПСКО-КУЛТУРНО УМЈЕТНИЧКО**

**ДРУШТВО „СЕМБЕРИЈА“ БИЈЕЉИНА ЗА 2017. ГОДИНУ**

Бијељина, април 2018. године

***УВОД***

ЈУ СКУД „Семберија“ Бијељина и даље је један од битнијих носилаца културних збивања у Граду Бијељина, друштво које брине о чувању и његовању културе, традиције и обичаја нашег града, те преко својих активности презентује Град Бијељину као свог Оснивача широм Републике Српске, Босне и Херцеговине, али и ван наших граница.

ЈУ СКУД „Семберија“ Бијељина је друштво које окупља велики број дјеце и младих, пружајући им могућност да своје слободно вријеме корисно проведу.

1. ***Организација рада запослених***

ЈУ СКУД „Семберија“ има 5 стално запослених радника и 1 лице запослено по Уговору на одређено вријеме од којих су:

1. Директор.........................................................................................1 извршилац
2. Стручни сарадник-кореограф.......................................................1 извршилац
3. Секретар-благајник........................................................................1 извршилац
4. Самостални стручни сарадник......................................................1 извршилац
5. Шеф Народног оркестра.................................................................1 извршилац
6. ***Секције у ЈУ СКУД „Семберија“ Бијељина***

У раду друштва, током 2017. године учествовало је преко 250 активних чланова размјештених у сљедеће секције:

1. ***Фолклорна секција:***
2. Омладински ансамбл
3. Припремни ансамбл
4. Први дјечији ансамбл
5. Други дјечији ансамбл
6. Почетни ансамбл
7. ***Вокална секција:***

а) Женска вокална група

б) Мушка вокална група

1. ***Балетска секција:***

1. група - најмлађи чланови (тек уписани полазници)

2. група - чланови који иза себе имају најмање једну годину балетске школе

3. и 4. група - чланови који су завршили основну балетску школу и успјешно положили испит

1. ***Народни оркестар:***
2. виолина – 5 чланова
3. флаута – 4 члана
4. хармоника – 3 члана
5. фрула
6. бас гитара
7. ритам гитара
8. бубањ
9. тапан

***Слиједе кратки Извјештаји по секцијама:***

* 1. ***Фолклорна секција***

Фолклорна секција ЈУ СКУД-а „Семберија“ Бијељина је најбројнија секција, која на својим плећима носи огроман терет друштва у смислу одржавања програма, концерата и наступа. Кроз протеклу годину, одржан је огроман број проба, које се иначе одржавају два пута седмично у вечерњим терминима, а у случају најављених тј. предвиђених наступа, број проба се знатно повећава, у зависности од потреба.

И друге фолклорне секције у истим терминима, два пута седмично, одржавали су пробе са кореографом, а почетни ансамбл водила је асистенткиња кореографа, иначе члан Омладинског ансамбла, Тања Стевановић.

Умјетнички руководилац – кореограф, као и претходних година, био је Горан Перкић, који је са фолклорним ансамблима увјежбавао постојеће кореографије, а са Омладинским ансамблом поставио је на сцену и нову кореографију „Игре из Источне Херцеговине“ аутора Јелене Допуђе. Велики број чланова који годишње прође кроз све ансамбле Народних игара говори о томе колика је и колико важна друштвена улога ЈУ СКУД-а „Семберија“.

На стотине младих људи током свих ових година су у много чему обогатили своју биографију, а посебно у образовном и васпитном смислу.

Ми се поносимо свим генерацијама наше дјеце од којих су данас многи врло успјешни људи, валоризовани кроз низ привредних, економских, па чак и научних субјеката.

Чврсто смо опредјељени да ту тендецију успјешности гајимо и даљe, остављајући је у аманет неким новим покољењима.

* 1. ***Вокална секција***

У нашем друштву, у посљедњој години много су напредовале женска и мушка вокална група, које су дале значајан печат развоју и очувању старе изворне пјесме.

Женска вокална група представља скуп младих и талентованих дјевојака са истинском вољом и жељом, да постану праве звијезде друштва.

Иначе, мушку и женску вокалну групу смо основали са циљем да унаприједимо развој друштва, а музички ентузијасти и музичари нашег Града су са великом жељом подржали нашу идеју и у томе смо заједнички успјели.

Интерпретације које изводе су различитих жанрова, базирају се на дјелима домаћих композитора. У покушају да се прошире традиционалне границе, прошле године почели су да обрађују и пјевају руске пјесме, које су наишле на велико одушевљење публике.

* 1. ***Балетска секција***

Једна од секција нашег друштва, била је и балетска, која је окупљала велики број дјеце са подручја нашег Града, узраста од четири године па даље. Секцију, односно „Студио Олена“ иначе води кореограф Светлана Олена Римац. Подјељени у четири групе, сходно узрастима, одржавали су редовне пробе три пута седмично у нашим просторијама.

Учествовали су на разним локалним и иностраним такмичењима, на којима су однијели вриједне и запажене награде, и на тај начин представљали нашу Семберију.

Значајан допринос овој секцији дали су они који су били спремни да помогну у сваком сегменту њеног рада, а то су прије свега родитељи.

* 1. ***Народни оркестар***

Поред фолклора, најважнија и незаобилазна секција је Народни оркестар ЈУ СКУД-а „Семберија“, без кога би рад друштва био немогућ. Радом оркестра руководи професор музике Жељко Ђукановић, који је остварио значајне резултате са члановима оркестра, те и одржао Никољдански концерт Народног оркестра ЈУ СКУД-а „Семберија“, као поклон нашем Граду. Иначе, тај концерт је прерастао у традицију изворне народне музике и пјесме која и треба да постоји, јер је то наш национални дух који треба да се чува.

Од марта 2013. године када је и основан, успјешно његује српско музичко-културно наслеђе, као и музику осталих балканских народа. Иначе, рад оркестра је искључиво усмјерен ка правим, исконским музичким и умјетничким вриједностима.

Репертоар Народног оркестра је врло разноврстан и састоји се од инструменталне и вокалне музике коју интерпретирају солисти вокалних група.

Оно што нас посебно радује је и чињеница да се у прошлој години велики број дјеце (музичара) учланио у наш оркестар, што указује на то да је омладина заинтересована за то стваралаштво. На тај начин, а и путем концерата, указујемо млађим генерацијама на љепоту традиционалне музике и пјесме.

1. ***Број чланова у ЈУ СКУД-у „Семберија“ Бијељина***

Тачан број чланова који кроз је кроз 2017. годину прошао кроз наше друштво је 381, али с обзиром да се ради о друштву у којем сваки појединац, у сваком тренутку одлучује о приступању или искључењу из рада друштва, број чланова се стално мјења. Таквих осцилација било је и током претходне године. Релевантне бројке могуће је узети на основу увида у чланску картотеку, као и од броја учесника годишњег концерта на коме је учествовало 214 чланова.

Иначе, сваке године се друштво суочава са смјеном генерација, те се у том смислу стално мјења бројно стање чланова.

1. ***Рад органа управљања***

ЈУ СКУД „Семберија“ Бијељина као јавна установа, по Одлуци о оснивању и Статуту има Управни одбор кога чине три члана. Током 2017. године, Управни одбор је имао **седам радних сједница** на којима су разматрана сва битна питања за рад и функционисање Друштва и донесене су Одлуке које су Одлуком о оснивању и Статутом дефинисане као надлежност овог органа.

Питања о којима је Управни одбор расправљао и одлучивао током 2017. године су:

* Разматрање и усвајање Извјештаја о раду ЈУ СКУД „Семберија“ Бијељина за 2016. годину;
* Разматрање и усвајање Плана и програма рада за 2017. годину
* Разматрање и усвајање Финансијског извјештаја за 2016. годину;
* Разматрање и доношење Одлука у вези са обезбјеђивањем средстава за путовања
* (турнеје);
* Разматрање текућих питања у вези са обиљежавањем славе ЈУ СКУД „Семберија“;
* Разматрање других питања значајних за рад и функционисање Установе.

Без озбиљности и одговорности, као и међусобне сарадње и координације при реализацији Програма рада кроз годину, изостали би резултати рада Друштва.

1. ***Реализација програма рада у 2017. години:***

***Јануар:***

* Преко 40 чланова ЈУ СКУД-а „Семберија“ је учествовало у литургији на Бадње вече 06. јануар 2017. години;
* Народни оркестар, женска и мушка вокална група учествовали у Божићном програму на БН телевизији 07. јануар 2017. године;
* У духовно-културном центру Епархије Зворничко Тузланске у Бијељини, одржана премијера документарног филма „Код пријатељства“, снимљеног у заједничкој продукцији Русије и Републике Српске, и том приликом је учествовала наша женска вокална група;

***Фебруар:***

* Учествовали на манифестацији „Светосавка академија“ у Босанском културном центру у Тузли, у организацији Српског просвјетног и културног друштва „Просвјета“ Тузла и Српске Црквене Општине Тузла 03.03.2017. године;

***Март:***

* Косјерић 06.03.2017. године;

***Април:***

* Организовали традиционалне манифестације „Лазарице“ са преко 100 дјевојчица из друштва, и извођење игара испред СПЦ „Свети Ђорђе“, Народне библиотеке „Филип Вишњић“ и Градске управе Града Бијељина;
* Учествовали у „Прољетном концерту“ у Босанском културном центру у Тузли, у организацији Градског културно-умјетничког друштва „Босна“ из Тузле 08.04.2017. године;
* Потписали Меморандум о сарадњи са Удружењем грађана за промоцију образовања Рома „Отахарин“ 11.04.2017. године;
* Женска вокална група учествовала на Добротворној приредби за изградњу споменика мајкама погинулих српских синова у организацији Актива жена ГО СДС Бијељина, у Центру за културу „Семберија“ Бијељина;

***Мај:***

* Учествовали на Сајму туризма у Бијељини 12.05.2017. године;
* Балетска група „Студио Олена“ која је радила у склопу нашег друштва, учествовала на 6. Међународном такмичењу „Rimini open dance“ у Риминима, Италија, гдје су освојили два прва мјеста у различитим категоријама 29.05.2017. године;

***Јун:***

* Одржали годишњи концерт „С краја на крај до Крајине“ у сали Центра за културу „Семберија“ , гдје су на сцени учествовали сви чланови друштва, односно сви ансамбли 27.06.2017. године;
* Обиљежили славу „Видовдан“ са гостима и члановима у Галерији Центра за културу 28.06.2017. године – кум је био професор Ненад Лалић;

***Јул:***

* Учествовали на „2. Фестивалу фолклора и народног стваралаштва“ у Милићима, гдје смо освојили треће мјесто;
* Женска вокална група одржала концерт етно пјесама на слави Удружења „Наслеђе“ из Бијељине 22.07.2017. године;
* У оквиру манифестације „Отворена сцена“, а у сарадњи Удружења Српско-Руски завет и нашег друштва, одржан заједнички концерт женске вокалне групе СКУД-а „Семберија“ и ансамбла „Златна капија“ из Москве 25.07.2017. године;

***Авгист:***

* Одржали заједнички концерт са Фолклорним ансамблом „Лазарице“ из Крушевца, у оквиру „Пантелинских дана“ 05.08.2017. године;
* Путовали на турнеју у Лангенхаген (Њемачка) у периоду од 25.08-02.09.2017. године, а поводом десетогодишњице братимљења Лангенхагена и Бијељине и двадесетогодишњице од оснивања невладине организације „Помоћ за млади живот“ из Лангенхагена, чији смо гости и били;

***Септембар:***

* Организовали упис нових чланова у све секције друштва;
* На 11. Сабору Српског изворног стваралаштва у Војковићима (Источна Илиџа) женска вокална група и г-ђа Вишња Трифковић освојили су златну плакету 10.09.2017. године;

***Октобар:***

* Учествовали у хуманитарном концерту за лијечење дјевојчице Снежане Савић из Неготина, у сали Центра за културу „Семберија“ Бијељина 14.10.2017. године;

***Новембар:***

* Учествовали у манифестацији „Дани бундеве“ у Љељенчи 03.11.2017. године;
* Мушка и женска вокална група, Народни оркестар и мушка пјевачка група „Крајишници“ одржали концерт „Фолклорно и гусларско вече“ у Центру за културу „Семберија“, у оквиру манифестације „Вишњићеви“ дани 08.11.2017. године;
* Женска вокална група одржала мини концерт у Галерији Центра за културу „Семберија“, а поводом отварања прве канцеларије за националне мањине у БиХ 16.11.2017. године;

***Децембар:***

* Узели учешће на 3. Фестивалу фолклора Срба из Крајине, Републике Српске и Федерације БиХ, који се одржао у Народном позоришту – Нови Сад 03.12.2017. године;
* Народни оркестар, женска и мушка вокална група одржали традиционални Никољдански концерт у сали Центра за културу „Семберија“ 15.12.2017. године;
* Учествовали у Новогодишњем концерту фолклора у Дервенти, у организацији културно-умјетничког друштва младих „Босиљак“ из Дервенте, у културном центру 24.12.2017. године;

1. ***Пројекти – реализација***

Пројекти на којима смо радили у току прошле године су:

1. **Заштита и његовање културног наслеђа** (Raifaissen bank БиХ објавила је Конкурс за додјелу спонзорстава и донација у 2017. години, у периоду од 06.03. - 14.04.2017. године. Тражена средства од банке износе 7.690,56 КМ) – пројекат није прошао;
2. **Завршно коло опере „Еро с оног свијета“** (Министарство цивилних послова БиХ објавило је Јавни конкурс за додјелу средстава из текућег гранта „Суфинансирање пројеката институција културе у Босни Херцеговини“ за 2017. годину, у периоду од 01.09-31.03.2018. године. Тражени износ средстава од Министарства 9.746,00 КМ) – пројекат није прошао;
3. **Поставка народних кола Источне Херцеговине у кореографији „Игре из Источне Херцеговине“** (Министарство просвјете и културе Републике Српске дана 14.06.2017. године објавило је Јавни конкурс за суфинансирање пројеката из области културно-умјетничког аматеризма у 2017. години, пројекат траје 6 мјесеци. Тражени износ средстава од Министарства 10.963,50 КМ) – за пројекат добили 3.500,00 КМ.
4. ***Активности - реализација:***

Планирана активност поновног покретања ткачке секције и школе ткања, није реализована због неоспособљености просторије у којој се та активност обављала прије поплаве 2014. године. Културно-умјетничка активност и реализација програмских задатака установе, генерално се одвијала кроз:

* Континуиран рад на анимирању и укључивању нових чланова у све секције ЈУ СКУД-а „Семберија“ Бијељина;
* Припрема и реализација пригодних културно-умјетничких програма у склопу обиљежавања значајних празника и догађаја на подручју Града;
* Реализација цјеловечерњих концерата (самосталних или у сарадњи са другим културно-умјетничким друштвима);
* Припрема и реализација одабраних културно-умјетничких садржаја у склопу
* обиљежавања значајних догађаја и датума;
* Учешће ЈУ СКУД „Семберија“ на смотрама, саборима и фестивалима у земљи и иностранству;
* Расписивање конкурса за пријем нових чланова у све секције ЈУ СКУД-а „Семберија“ Бијељина;
* Активном сарадњом са медијима, сродним удружењима и установама из области културе са подручја Града Бијељина;

У 2017. години посебна пажња је фокусирана на рад са мушком и женском вокалном групом, што је неизоставно довело до изузетно добрих резултата, а то и потврђује чињеница да су тражени за наступање у различитим пригодама.

Гледано у цјелости, ЈУ СКУД „Семберија“ Бијељина, реализовало је богату и разноврсну културно-умјетничку активност коју потврђују многобројне активности у којима је друштво учествовало.

1. ***Промоција и афирмација друштва***

Настављена је континуирана сарадња у 2017. години са БН ТВ, са којом имамо могућност рекламирања, промоције наше Установе и објављивања разних конкурса ЈУ СКУД „Семберија“ Бијељина, без накнаде.

Обновљена је сарадња са локалним медијским кућама: Арена, Слобомир и ИН телевизија, а имамо и изузетно добру сарадњу и са „Семберским новинама“.

1. ***Приједлози мјера за побољшање***

Како би наш рад био разноврснији и успјешнији, предлажемо могућност повећања средстава у буџету за ЈУ СКУД „Семберија“, како би имали могућност развијати одређене секције које би допринијеле очувању традиције, као и финансијске помоћи за остваривање путовања за чланове друштва, чиме би ширили значај музичко-фолклорне и обичајне традиције, као и препознатљивост, сарадњу и пријатељство Града Бијељина са свијм крајевима свијета које наше друштво посјети.

Директор

ЈУ СКУД „Семберија“ Бијељина

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Бранка Марковић Савчић/